ORDE do 18 de decembro 2009 pola que se establecen as bases reguladoras para a concesión de axudas a entidades colaboradoras de pesca fluvial para o fomento da riqueza piscícola, e se convocan para o ano 2010.
CONSELLERÍA DO MEDIO RURAL — III. OUTRAS DISPOSICIÓNS — 29/12/2009

O artigo 27.15º do Estatuto de autonomía de Galicia atribúelle a esta comunidade autónoma a competencia exclusiva en materia de pesca fluvial e lacustre. Con base nesta competencia, promulgouse a Lei 7/1992, do 24 de xullo, de pesca fluvial, que ten como obxecto a regulación da conservación, do fomento e do ordenado aproveitamento das poboacións piscícolas.
De conformidade co disposto no Decreto 318/2009, do 4 de xuño, polo que se establece a estrutura orgánica da Consellería do Medio Rural e do Fogga, en relación co Decreto 79/2009, do 19 de abril, polo que se establece a estrutura orgánica da Xunta de Galicia, e o Decreto 83/2009, do 21 de abril, polo que se fixa a estrutura orgánica dos departamentos da Xunta de Galicia, compételle a esta consellería o desenvolvemento e a aplicación da Lei 7/1992, do 24 de xullo, de pesca fluvial, e do seu regulamento.
As entidades colaboradoras están definidas no artigo 6 da Lei de pesca fluvial, considerándose como tales as que realicen actividades ou investimentos en favor da riqueza piscícola das augas continentais galegas, así como na mellora da calidade do ambiente das citadas augas, sempre que teñan recoñecido tal carácter. O mesmo artigo 6 tamén establece que a condición de entidade colaboradora suporá o cumprimento das obrigas e o gozo dos beneficios que para tal colaboración estableza a Consellería do Medio Rural.
O réxime xeral das axudas e subvencións na nosa comunidade autónoma establécese nas disposicións básicas da Lei 9/2007, do 13 de xuño, de subvencións de Galicia, así como, no ámbito regulamentario, polo Decreto 11/2009, do 8 de xaneiro. Esta orde cumpre coas exixencias da precitada normativa.
En virtude do anterior e en uso das atribucións que me confire o artigo 34 da Lei 1/1983, do 22 de febreiro, reguladora da Xunta e da súa Presidencia,
DISPOÑO:
Artigo 1º.-Obxecto.
1. O obxecto desta orde é regular a concesión de axudas a entidades colaboradoras que realicen actividades e investimentos para o fomento da riqueza piscícola.
2. Estas axudas tramitaranse baixo os principios de publicidade, transparencia, concorrencia polo sistema de rateo, obxectividade, igualdade e non-discriminación, con eficacia no cumprimento dos obxectivos fixados e eficiencia na asignación e utilización dos recursos públicos. Así mesmo, resultarán de aplicación os preceptos básicos da Lei 9/2007, do 13 de xuño, de subvencións de Galicia.
Artigo 2º.-Actividades subvencionables.
1. Poderán acollerse a estas axudas as actividades realizadas entre o 1 de outubro de 2009 e o 20 de setembro de 2010, no ámbito do fomento da riqueza piscícola incluídas nalgunha das seguintes categorías:
a) Vixilancia de tramos de pesca: todos os gastos directamente relacionados coas tarefas de vixilancia de tramos de ríos.
b) Sinalización de tramos de pesca: gastos directamente relacionados coa información á beira do río sobre a normativa de pesca aplicable aos distintos tramos incluíndo entre outros, carteis, soportes e gastos de colocación.
c) Actividades educativas: gastos directamente relacionados coa organización de cursos e outros actos formativos, educativos ou divulgativos incluíndo entre outros, salarios ou gratificacións para relatores, publicidade e edición de material didáctico.
d) Accesos: creación, mantemento e conservación de accesos a tramos de pesca e adecuación de sendas e postos de pesca, incluíndo equipamento e materiais necesarios para estas tarefas.
2. En ningún caso se outorgarán axudas para:
a) Gastos de vixilancia non relacionados directamente cun tramo fluvial
b) Actividades sociais de carácter lúdico ou competitivo.
c) O IVE.
d) Aqueles gastos que figuran no artigo 29 da Lei 9/2007, do 13 de xuño, de subvencións de Galicia, como non subvencionables.
3. Para ter acceso a estas axudas, deberán cumprirse as seguintes condicións:
a) Vixilancia de tramos de pesca: deberán exercela por vixilantes xurados de pesca fluvial, con nomeamento regulado nos artigos 29 da Lei 7/1992, do 24 de xullo, de pesca fluvial, e 86 do seu regulamento. Poderanse acoller a estas axudas os contratos en vigor a partir do 1 de outubro de 2009 naquela parte dos gastos que non fosen obxecto de subvención noutras ordes de axuda da Consellería do Medio Rural. Será obxecto de axuda a totalidade do contrato cando na súa vixencia se inclúan os meses de xullo, agosto e setembro íntegros. Noutros contratos, unicamente será obxecto de axuda a parte correspondente aos meses de xullo, agosto e setembro.
b) Sinalización de tramos de pesca: o formato, a situación e demais características dos sinais deberán ser aprobados polo servizo provincial de Conservación da Natureza previamente á execución dos traballos. Será condición indispensable que con anterioridade ao comezo dos traballos o servizo citado expida ou valide unha certificación de non inicio que deberá ser solicitada polo interesado.
c) Actividades educativas: cunha antelación mínima de quince (15) días ao seu comezo, deberá notificarse ao servizo provincial de Conservación da Natureza o programa definitivo e o lugar de realización, para que este leve a cabo as comprobacións necesarias e poida certificar a súa realización.
d) Accesos: as características dos traballos deberán constar nunha memoria ou proxecto técnico que requirirá a aprobación do servizo provincial de Conservación da Natureza previamente á súa execución. Será condición indispensable que con anterioridade ao comezo dos traballos o servizo citado expida ou valide unha certificación de non inicio que deberá ser solicitada polo interesado.
Artigo 3º.-Beneficiarias.
1. Poderán ser beneficiarias as sociedades ou asociacións que teñan o nomeamento de entidade colaboradora, de conformidade co disposto na Lei 7/1992, do 24 de xullo, de pesca fluvial, e no Regulamento de ordenación da pesca fluvial e dos ecosistemas acuáticos continentais. Este nomeamento deberá estar en vigor tanto no momento de presentar a solicitude de axuda como no momento do pagamento desta.
2. Non poderán obter a condición de beneficiarias das axudas previstas nesta orde as entidades en que concorran algunha das circunstancias previstas no artigo 10.2º e 3º da Lei 9/2007, do 13 de xuño, de subvencións de Galicia.
Artigo 4º.-Importe das axudas.
1. A axuda poderá acadar o 100% dos gastos subvencionables.
2. Sen superar a porcentaxe anterior, as axudas terán os seguintes importes mínimos condicionados á existencia de crédito suficiente:
a) Vixilancia de tramos de pesca: catrocentos euros (400 ) por mes de vixilancia a xornada completa. Nos casos dunha duración inferior ao mes ou dunha dedicación inferior á xornada completa, o importe reducirase de forma proporcional á duración do contrato e á dedicación.
b) Sinalización de tramos de pesca: douscentos euros (200 ) pola colocación dun mínimo de 30 sinais. Nos casos dun número inferior de sinais, o importe reducirase de forma proporcional ao número de sinais colocados.
c) Actividades educativas: douscentos euros (200 ) pola organización de actividades cunha duración conxunta superior ás 4 horas.
d) Accesos: cen euros (100 ) por quilómetro linear de camiño ou carreiro creado ou mellorado.
3. Unha vez asignados os importes mínimos ás solicitudes que cumpran os requisitos exixidos, o orzamento non asignado poderase distribuír entre aquelas actuacións en que a axuda cubra unha menor porcentaxe dos gastos subvencionables. Os obxectivos finais serán os de igualar á alza estas porcentaxes en todos os expedientes e, en segundo lugar, acadar a máxima porcentaxe de axuda.
A distribución realizarase segundo a orde de preferencia e os criterios seguintes:
a) O 20% do orzamento non asignado destinarase a incrementar as axudas a actividades educativas. Incrementaranse aquelas axudas que cubran unha menor porcentaxe dos gastos subvencionables.
b) O 10% do orzamento non asignado con antelación destinarase a incrementar as axudas á sinalización de tramos de pesca, cos mesmos obxectivos que os da alínea anterior.
c) O 10% do orzamento non asignado con antelación destinarase a incrementar as axudas a accesos, cos mesmos obxectivos que os da alínea a).
d) A totalidade do orzamento restante destinarase a incrementar as axudas á vixilancia de tramos de pesca. Os obxectivos finais dos incrementos serán os mesmos que nas alíneas anteriores.
e) De darse o caso, o orzamento sobrante dos procesos anteriores distribuirase mantendo a mesma orde de preferencia e co obxecto de acadar a máxima subvención posible en cada caso.
4. Se por causa xustificada o importe final dos gastos fose menor do que se considerou subvencionable, o pagamento será minorado na porcentaxe que corresponda.
5. Non será causa de incremento da axuda que o importe final dos gastos sexa superior ao tomado en consideración para a concesión desta.
6. Para os efectos do disposto no artigo 27.2º da Lei 9/2007, do 13 de xuño, de subvencións de Galicia, permitirase a subcontratación total da actividade obxecto da subvención, agás cando, aumentando o custo da actividade subvencionada, non achega valor engadido ao contido dela.
7. En ningún caso se concederán abonos á conta ou pagamentos anticipados.
Artigo 5º.-Lugar e prazo de presentación de solicitudes.
1. As solicitudes dirixiranse ao conselleiro do Medio Rural, coa documentación correspondente e poderán ser presentadas da seguinte forma:
A) En soporte papel, segundo o modelo que figura no anexo I desta orde, no rexistro da consellería, nos dos seus departamentos territoriais ou en calquera dos lugares previstos no artigo 38 da Lei 30/1992, do 26 de novembro, de réxime xurídico das administracións públicas e do procedemento administrativo común.
Así mesmo, tamén se poderán obter na páxina web desta consellería
http://medioambiente.xunta.es/formularios.jsp
Co fin de facilitar a súa formulación, as citadas solicitudes poderán cubrirse directamente nos formularios publicados na citada páxina web, imprimíndoos posteriormente para os efectos da súa presentación. Así mesmo, tamén poderán cubrilos á máquina ou á man, pero, neste último caso, con carácteres lexibles.
B) Telematicamente: os solicitantes que posúan certificado dixital baixo a norma X.509 V3, expedido pola Fábrica Nacional de Moeda e Timbre-Real Casa de Moeda, poderán presentar a solicitude, coa documentación necesaria, transmitíndoa por vía telemática ao Rexistro Telemático da Xunta de Galicia, mediante a citada sinatura electrónica avanzada, na dirección da internet
http://www.xunta.es/rexistro-telemático. Neste caso
, os solicitantes deberán anexar, ademais, unha declaración responsable de que os documentos escaneados son orixinais e auténticos, sen prexuízo de que se lle poida requirir a exhibición do documento orixinal en calquera momento da tramitación do procedemento. O representante legal da entidade que formule a presentación telemática deberá posuír dito certificado dixital.
2. A solicitude será asinada por un representante acreditado da entidade colaboradora.
3. O prazo para a súa presentación será dun mes contado a partir do día seguinte ao da publicación desta orde no Diario Oficial de Galicia. Entenderase como último día do prazo o correspondente ao mesmo ordinal do día da publicación. Se o último día do prazo fose inhábil, entenderase prorrogado ao primeiro día hábil seguinte, e se no mes de vencemento non houbese día equivalente ao inicial do cómputo entenderase que o prazo expira o último do mes.
4. A presentación da solicitude de concesión de axuda ou subvención pola persoa interesada, segundo o artigo 20.3º da Lei 9/2007, do 13 de xuño, de subvencións de Galicia, comportará a autorización ao órgano xestor para solicitar as certificacións por medios telemáticos que deban emitir a Axencia Estatal da Administración Tributaria, a Tesourería Xeral da Seguridade Social e a Consellería de Facenda da Xunta de Galicia. A citada comprobación efectuarase tanto antes de ditar resolución de concesión como antes da tramitación do pagamento. Non obstante, o solicitante poderá denegar expresamente a dita autorización e deberá presentar entón a certificación nos termos previstos regulamentariamente.
Artigo 6º.-Documentación.
1. Coa solicitude deberá presentarse, en orixinal e copia, a seguinte documentación:
a) Os anexos II, III e IV debidamente cubertos.
b) Acreditación da personalidade:
-Poder suficiente do representante para actuar en nome da entidade.
-Tarxeta de identificación fiscal.
-A presentación do NIF só será obrigada no caso de que o representante non autorice a consulta dos datos de identidade a través do sistema de verificación de datos de identidade do Ministerio da Presidencia.
c) Copia cotexada dos contratos de vixilancia, se é o caso. En cada contrato deberá constar o período de duración, o tempo de dedicación e o ámbito xeográfico da vixilancia, en caso contrario deberase xuntar unha declaración en que se dea conta destes datos.
d) Orzamento detallado con importes unitarios nos casos de sinalización de tramos de pesca e accesos.
e) Memoria detallada con contidos, duración, material propagandístico e divulgativo, profesorado, lugares, no caso de actividades educativas, e orzamento.
2. No caso de solicitar axudas por un importe subvencionable superior a 30.000 euros no suposto de custo por execución de obra, ou de 12.000 euros no suposto de subministración de bens de equipamento ou prestación de servizos por empresas de consultoría ou asistencia técnica, a persoa beneficiaria deberá solicitar como mínimo tres ofertas de diferentes provedores, con carácter previo a contraer o compromiso para a prestación do servizo ou entrega do ben, segundo o recollido no artigo 29.3º da Lei 9/2007, do 13 de xuño, de subvencións de Galicia.
3. A consellería do Medio Rural acreditará de oficio o cumprimento do disposto no punto 1 do artigo 2º desta orde.
Artigo 7º.-Órganos de xestión e resolución.
1. A avaliación da documentación presentada xunto coa solicitude realizarana os servizos provinciais de Conservación da Natureza.
Se a solicitude de subvención non reúne algún dos requisitos exixidos nesta orde, o servizo provincial requirirá a persoa solicitante para que, no prazo de dez días contados a partir do día seguinte ao de recepción do requirimento, emende a falta ou achege os documentos preceptivos, indicándolle que, se non o fixer, se poderá considerar desistida da súa petición, logo de resolución que deberá ser ditada nos termos previstos no artigo 71.1º da Lei 30/1992, do 26 de novembro, de réxime xurídico das administracións públicas e do procedemento administrativo común.
2. Os servizos provinciais de Conservación da Natureza remitirán os expedientes xunto co seu informe á Dirección Xeral de Conservación da Natureza, no prazo máximo de dous meses, contados a partir da data límite de presentación das solicitudes.
3. Os expedientes serán valorados por unha comisión de avaliación creada para tal fin. Esta comisión presidiraa o titular da Subdirección Xeral de Recursos Cinexéticos e Piscícolas, ou persoa en quen delegue. Ademais, serán membros da citada comisión a persoa titular da xefatura de servizo e a da área competente en materia de recursos piscícolas nos servizos centrais. Este último actuará como secretario.
4. A comisión de avaliación elevará o seu informe ao director xeral de Conservación da Natureza, que efectuará a proposta de resolución correspondente.
5. A proposta de resolución fará mención ás persoas solicitantes para as cales se propón a concesión da subvención e a contía de modo individualizado, especificándose a súa avaliación segundo a aplicación dos criterios seguidos para efectuala. As solicitudes para as cales se propoña a súa denegación relacionaranse conservando indicación da súa causa.
Artigo 8º.-Resolución e recurso.
1. De conformidade co establecido no artigo 7 da Lei 9/2007, do 13 de xuño, de subvencións de Galicia, a competencia para a concesión das axudas reguladas nesta orde corresponde ao conselleiro do Medio Rural. A resolución que poña fin ao procedemento será motivada con suxeición ao establecido nas bases reguladoras das axudas recollidas nesta orde.
2. O prazo máximo para resolver será de seis meses contados a partir da entrada en vigor da orde.
3. Na resolución que se dite especificaranse os gastos subvencionables, a porcentaxe de subvención, o importe da subvención concedida, os prazos de execución e as condicións xerais e particulares da subvención.
4. A resolución ditada, segundo o disposto no punto 1º deste artigo, poñerá fin á vía administrativa e contra ela poderase interpoñer recurso potestativo de reposición ante o conselleiro do Medio Rural, no prazo dun mes a partir da notificación da resolución, ou ben impugnala directamente ante o Tribunal Superior de Xustiza de Galicia, no prazo de dous meses, de acordo co disposto nos artigos 116 e 117 da Lei 30/1992, do 26 de novembro e 46 da Lei 26/1998, do 13 de xullo, da xurisdición contencioso-administrativa.
Artigo 9º.-Aceptación da axuda concedida.
O outorgamento da subvención deberá ser aceptado expresamente polos interesados que fosen propostos como beneficiarios no prazo máximo de dez (10) días desde a notificación da resolución de concesión coas condicións específicas recollidas nesta orde. No caso de que o beneficiario non comunique a súa aceptación dentro do prazo indicado entenderase tacitamente aceptada a axuda concedida.
Artigo 10º.-Compatibilidade.
As axudas previstas nesta orde serán compatibles con outras subvencións de calquera outra Administración pública para a mesma finalidade, sempre que a suma das subvencións concedidas non supere o importe total dos gastos, conforme o establecido no artigo 17.3º da Lei 9/2007, do 13 de xuño, de subvencións de Galicia.
Artigo 11º.-Publicidade da resolución.
1. A Dirección Xeral de Conservación da Natureza daralle publicidade no Diario Oficial de Galicia ás subvencións concedidas con expresión da convocatoria, do programa e do crédito orzamentario a que se imputan, da beneficiaria, da cantidade concedida e da finalidade ou finalidades da subvención.
2. De conformidade co punto 4º do artigo 13 da Lei 4/2006, do 30 de xuño, de boas prácticas na Administración pública galega, a Consellería do Medio Rural publicará na súa páxina web oficial a relación dos beneficiarios e o importe das axudas concedidas ao abeiro desta orde, polo que a presentación da solicitude leva implícita a autorización para o tratamento necesario dos datos das persoas beneficiarias e para a publicación na citada páxina web.
3. De acordo co previsto no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, as resolucións de concesión da subvención e as sancións derivadas do incumprimento das súas normas reguladoras, incluiranse nos rexistros públicos de axudas, subvencións e convenios e de sancións, dependentes da Consellería de Facenda, co fin da ordenación e coñecemento da actividade subvencional en Galicia. Os datos incorporados a eles poderán ser obxecto de rectificación, cancelación e oposición polo interesado. No suposto de que a publicación dos datos do beneficiario poida ser contraria ao respecto e salvagarda do honor e á intimidade persoal e familiar das persoas físicas segundo a Lei orgánica 1/1982, do 5 de maio, de protección civil do dereito ao honor, á intimidade persoal e familiar e á propia imaxe, este poderá facer constar o seu dereito
a que non lle fagan públicos os seus datos.
4. Así mesmo, as persoas beneficiarias das axudas deberán cumprir coa exixencia de publicidade da axuda concedida consonte co disposto no artigo 15.3º da Lei 9/2007, do 13 de xuño, de subvencións de Galicia.
Artigo 12º.-Modificación da resolución.
Toda alteración nas condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución da concesión, de acordo co disposto no artigo 17.4º da Lei 9/2007, do 13 de xuño, de subvencións de Galicia.
Artigo 13º.-Obrigas dos beneficiarios.
1. As obras obxecto de subvención deberán contar no momento do seu comezo coas licenzas e autorizacións preceptivas, se estas fosen necesarias.
2. A aprobación da subvención implicará o compromiso dos solicitantes de executar as accións indicadas nas condicións previstas na resolución. A execución das actividades obxecto de axuda deberá realizarse na extensión e coas condicións técnicas recollidas na memoria e, en todo caso, axustarase aos termos recollidos na resolución.
3. A finalidade ou función da actividade ou obra deberase manter durante un prazo mínimo de 5 anos, de conformidade co establecido no artigo 29.4º da Lei 9/2007, do 13 de xuño, de subvencións de Galicia.
4. O prazo para realizar os investimentos obxecto da subvención rematará o 20 de setembro de 2010, sempre que na resolución aprobatoria non se dispoña doutro prazo diferente. Excepcionalmente, o conselleiro, por proposta de Dirección Xeral de Conservación da Natureza, poderá, antes de que remate o período de execución, conceder unha prórroga dentro dos límites establecidos no artigo 49.1º da Lei 30/1992, do 26 de novembro, de réxime xurídico das administracións públicas e do procedemento administrativo común.
5. Os beneficiarios deberán de conservar polo menos durante 5 anos os documentos acreditativos da aplicación dos fondos recibidos, segundo o artigo 11 g) da Lei 9/2007, do 13 de xuño, de subvencións de Galicia.
Artigo 14º.-Xustificación do gasto.
1. Con carácter xeral e agás que a resolución de concesión da axuda dispoña o contrario, a xustificación do fin das actividades e do pagamento de conceptos correspondentes a elas, finalizará o día 30 de setembro de 2010. Non obstante, o órgano que outorga a subvención poderá conceder, por petición xustificada do interesado realizada antes da finalización do prazo establecido, sempre que non se prexudiquen dereitos de terceiros, unha ampliación do prazo de xustificación das axudas que non excederá a metade do prazo inicialmente previsto.
2. Para percibir o importe da axuda a beneficiaria deberá presentar, antes do vencemento do prazo de xustificación, nos lugares e formas sinalados no artigo 5º desta orde, o orixinal e a copia da seguinte documentación:
a) Solicitude de pagamento segundo o anexo V desta orde, xunto cos anexos III, VI, VII, VIII e IX debidamente cubertos.
b) Facturas orixinais ou copias compulsadas destas xunto cos extractos de contas ou certificacións bancarias debidamente identificados, selados e asinados polo beneficiario, de xeito que quede acreditada a efectiva realización dos pagamentos.
2. Conforme o previsto no artigo 27.2º da Lei 9/2007, do 13 de xuño, de subvencións de Galicia, a beneficiaria poderá subcontratar parte ou a totalidade da actividade subvencionada. Non obstante, non poderán subcontratarse as actuacións que, incrementando o custo da actividade subvencionada, non incrementen o valor engadido ao contido desta.
3. Os servizos provinciais de Conservación da Natureza comprobarán a documentación e engadirán as certificacións sobre o grao de execución das actividades subvencionadas e sobre a adecuación destas á documentación que serviu de base para a concesión da axuda.
4. Unha vez realizado o anterior, o expediente remitirase xunto cunha proposta á Dirección Xeral de Conservación da Natureza.
Artigo 15º.-Modificación das actividades subvencionadas.
Calquera modificación que se pretenda realizar nas actividades inicialmente previstas, tanto no referente ao orzamento como ás distintas partidas que o compoñen, requerirá a aceptación expresa e previa do conselleiro do Medio Rural, logo de informe favorable do servizo provincial correspondiente e proposta da Dirección Xeral de Conservación da Natureza. Para tal efecto, realizarase unha proposta de modificación xustificada, que se deberá presentar con quince días hábiles de antelación á súa realización.
Artigo 16º.-Pagamento.
1. O pagamento corresponderase co importe que resulte de aplicar a porcentaxe da axuda aos gastos subvencionables. Excepcionalmente, poderá subvencionarse unha parte dos gastos aprobados sempre que se xustifique documentalmente o motivo de non ter realizado o total do gasto e que a parte executada constitúa unha unidade operativa independente. Neste caso, ou se o gasto tivese un importe inferior ao inicialmente previsto, aplicarase a correspondente minoración.
2. Non poderá realizarse o pagamento da subvención mentres o beneficiario non se encontre ao día no cumprimento das súas obrigas tributarias e fronte á Seguridade Social e teña pendente de pagamento algunha débeda coa Administración pública da comunidade autónoma ou sexa debedor por resolución de procedencia de reintegro, de acordo co disposto no artigo 31.7º da Lei 9/2007, do 13 de xuño, de subvencións de Galicia.
Artigo 17º.-Revogación.
1. Procederá a revogación das axudas concedidas, así como o reintegro total ou parcial das contías percibidas e a exixencia dos xuros de demora, de acordo co establecido no artigo 36 da Lei 9/2007, do 13 de xuño, de subvencións de Galicia, nos casos e termos previstos no artigo 33 da mesma lei.
2. En todos os supostos anteriormente citados, e por proposta do director xeral de Conservación da Natureza, após a audiencia previa ao interesado e o informe previo do servizo provincial, o conselleiro do Medio Rural poderá revogar, total ou parcialmente, as axudas concedidas e declarar a obriga de reintegro á Xunta de Galicia das cantidades percibidas, co aboamento dos xuros de demora que correspondan.
Artigo 18º.-Financiamento.
As axudas concedidas ao abeiro desta orde serán financiadas pola Consellería do Medio Rural con cargo á aplicación orzamentaria 13.06.541B.781.0, código de proxecto (2010 00954) do exercicio orzamentario 2010, dotada cun crédito inicial de cen mil euros (100.000 ).
O dito importe inicial poderá incrementarse con achegas adicionais despois da oportuna tramitación orzamentaria, axustándose ao disposto no artigo 31 da Lei 9/2007, do 13 de xuño, de subvencións de Galicia.
Artigo 19º.-Control das actividades subvencionadas.
A Consellería do Medio Rural poderá, en calquera momento, inspeccionar e controlar o destino das axudas e o cumprimento dos fins para os cales foron concedidas. En consecuencia, os servizos competentes da Consellería do Medio Rural poderán facer visitas e inspeccións nos lugares onde se realizasen as actividades, mesmo con carácter previo á concesión das axudas, para comprobar a súa adecuación á normativa vixente, así como solicitar, en calquera momento da tramitación do procedemento, canta documentación se considere necesaria para comprobar a axeitada execución das actividades que fosen obxecto das axudas, de acordo co establecido no artigo 30.1º da Lei 9/2007, do 13 de xuño, de subvencións de Galicia.
Artigo 20º.-Obriga de facilitar información.
Ademais da documentación complementaria que, durante a tramitación do procedemento, lles poidan exixir os órganos correspondentes da Dirección Xeral de Conservación da Natureza, as persoas beneficiarias das axudas previstas nesta orde teñen a obriga de facilitar toda a información que lles requira a Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e de control do destino das axudas públicas, así como a que lles requira calquera órgano comunitario de inspección ou control, de acordo co que se establece no artigo 11 da Lei 9/2007, do 13 de xuño, de subvencións de Galicia.
Artigo 21º.-Disposicións xerais.
O réxime de infraccións e sancións aplicable será o establecido no título IV da Lei 9/2007, do 13 de xuño, de subvencións de Galicia, así como no Real Decreto 1398/1993, do 4 de agosto, polo que se aproba o regulamento do procedemento para o exercicio da potestade sancionadora.
Disposicións adicionais
Primeira.-Delegación de funcións.
Delégase no secretario xeral o exercicio da competencia para conceder ou denegar as axudas obxecto desta orde, contida no seu artigo 8.1º, e demais competencias atribuídas nesta orde ao conselleiro; así mesmo, delégase a facultade de revogar e aplicar o procedemento sancionador, de acordo co disposto no artigo 13 da Lei 30/1992, do 26 de novembro, de réxime xurídico das administracións públicas e do procedemento administrativo común.
Segunda.-Anticipado de gasto.
Esta convocatoria de axudas tramítase de acordo co establecido no artigo 25 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia, no que se regula a tramitación anticipada de expedientes de gasto. Deste xeito a súa eficacia queda condicionada á existencia de crédito adecuado e suficiente nos orzamentos da Comunidade Autónoma de Galicia para o próximo ano 2010 no momento da resolución de concesión.
Disposicións derradeiras
Primeira.-Facúltase o director xeral de Conservación da Natureza para ditar as resolucións necesarias para o desenvolvemento e cumprimento do disposto nesta orde.
Segunda.-Esta orde entrará en vigor o día seguinte da súa publicación no Diario Oficial de Galicia.
Santiago de Compostela, 18 de decembro de 2009.
Samuel Jesús Juárez Casado
Conselleiro do Medio Rural
Ver referencia pdf "25200D009P029.PDF"